何建宗 (生態學家)

何建宗教授係紅潮同水質研究專家，香港極地研究中心創辦人，曾經喺環境保護署工作過十年，前香港公開大學科技學院院長，從事水質工作、水污染研究長達40年時間。

簡歷
何建宗喺香港培正小學同香港培正中學畢業，之後喺香港中文大學新亞書院主修生物系，1979年理學士畢業，1980年獲英國University of Salford環境資源學碩士，1991年以在職兼讀方式獲得香港大學哲學博士。博士論文為「亞熱帶海區紅潮之特徵」。2007年，佢又以兼讀方式獲得「香港公開大學」頒授嘅教育學碩士。何博士喺1981-1992年3月任職香港政府「環境保護署」，係當時政府公務員中環保嘅開山擘石人物之一，主要任職喺「水質政策組」。佢喺1992年4月轉職到香港公開進修學院任教擔任高級講師，之後學院升格為「香港公開大學」，佢經獨立評審之後轉職級為副教授，之後喺2002年晉升為教授，係香港公開大學首位獲晉升教授嘅重量級學術人物。佢分別喺1999、2001同2004年三度獲得香港公開大學「校長卓越成就獎」，喺2009年奪得「中國環境人物成就獎」、2011年獲譽為「科學中國人年度人物」、2012年獲「美麗中國-時代領袖獎」、2014年獲香港公開大學評審為「伍振民環境科學及生態保育教授」，此外，亦曾經喺多個國際獎項獲得殊榮，包括喺「日內瓦創新發明展」中獲得銀獎。佢出版咗四百幾篇論文，分別喺國際學術期刊同國際學術研討會論文集中發表，又主編同撰寫咗四十幾本書、二十幾個政府同機構嘅專業技術報告，亦製作咗八套遠程學習，並喺同時擔任主理學生事務嘅「學生事務委員會」主席。何教授喺2008年5月獲正升晉升為科技學院院長。亦為大學爭取到唔少硏究同發展、獎助學金資源。設立咗唔少新頴而社會實用科目，例如：「檢測和認證」、「能源管理與可持續發展」、「環境、安全和健康」等，直到2018年5月喺香港公開大學榮休。

學術範疇
何建宗嘅學術範疇廣泛，包括：有害藻華、環境科學、海洋生態、環境監測、水質同水環境管理、環境政策、環境倫理、環境教育等。除咗進行大量研究同講學活動之外，亦經常喺報紙撰稿同接受傳媒採訪，對香港政府喺環保、水質、生態等方面嘅施政發表論述，並喺擔任嘅公職中發揮所長。

極地研究
1993年，經極地探險家李樂詩介紹，何建宗展開咗極地方面嘅研究，之後曾經十五次到訪北極、四次親臨南極進行環境同生態調查，主要從事紅潮藻類嘅全球生物地理分佈、海洋營養鹽同微藻、極區海洋產生藻華機制、冰區海岸嘅植物分佈同生態特徵、極地氣候下嘅地衣品種等研究。何建宗係繼李樂詩之外，去過南北極次數最多嘅香港人。

休閒活動
何建宗喺休閒嘅時候鍾意創作新詩、書法、畫畫。書法曾經多次喺展覽會度展出，並曾經喺韓國獲獎。佢亦熱愛運動，例如：馬拉松跑、行山、潛水、八段錦等。

學歷

社會公職
綠色力量會長、司庫
香港地球之友董事
環境諮詢委員會成員
環境影響評估小組副主席
水質事務諮詢委員會主席
水污染管制條例上訴委員會委員
紅潮專家委員會委員
可持續發展委員會委員
城市規劃委員會、城市規劃上訴委員會委員
精神科上訴庭委員
科技委員會委員
香港公開大學校董、香港公開進修學院校董
香港浸會書院校董、香港浸會大學諮議會議員
九龍城浸信會執事會副主席
浸信會永隆中學校監
九龍城浸信會禧年小學校監
香港培正中學及香港培正小學校監、校董
澳門培正中學校董會主席、校董
南中國海紅潮學會主席
中國科技協會第七屆全國代表大會香港區代表
中國環境科學學會常務理事
綠色未來基金創會會長

著作
《悠悠大地》
《南極的呼號》
《珠江口海域的水化學環境》
《水舞人間》
《何説紅潮》
《極地的呼喚》

香港科學家
前香港政府官員
香港新教徒
類:香港培正中學舊生